Broj: 711-I-1461-P-170/23-02-21

Zagreb, 07. srpnja 2023.

 **PRAVNI POSLOVI MINISTARSTVA ZDRAVSTAVA**

**Predmet: očitovanje na zahtjev Pravnih poslova Ministarstva zdravstva**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 04. srpnja 2023. pod brojem 711-U-5273-P-170/23-01-25 zaprimilo zahtjev za očitovanje podnesen od strane Pravnih poslova Ministarstva zdravsta.

U podnesenom zahtjevu navodi se da je člankom 85.a Zakona o zdravstvenoj zaštiti ( „Narodne novine“ broj: 100/18, 125/19, 147/20, 119/22, 156/22, 33/23 u daljnjem tekstu : Zakon o zdravstvenoj zaštiti) propisano da vrijeme obnašanja dužnosti ravnatelj zdravstvene ustanove kojoj je osnivač Republika Hrvatska ili jedinica lokalne i područne (regionalne) samouprave odnosno Grad Zagreb ima pravo na plaću te ostala materijalna i druga prava iz radnog odnosa u skladu s propisima kojima se uređuju navedena prava u sustavu zdravstva kao i da se na prava i obveze ravnatelja zdravstvene ustanove koja nisu utvrđena ovim Zakonom primjenjuju se odredbe zakona kojim se uređuje sprječavanje sukoba interesa.«.

Podnositelj traži mišljenje Povjerenstva može li se ravnateljima ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave isplatiti regres sukladno Odluci o visini regresa za korištenje godišnjeg odmora državnih službenika i namještenika u javnim službama za 2023. godinu ( „Narodne novine“ broj. 65/2023).

Zahtjev u ovom predmetu podnesen je od strane osobe koja nije obveznik postupanja iz članka 3. Zakona o sprječavanju sukoba interesa (“Narodne novine“, broj 143/21, dalje ZSSI), ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva na temelju članka 32. stavka 1. podstavka 3., 4. i 5. ZSSI-a na 14. sjednici održanoj 07. srpnja 2023., podnositeljici daje očitovanje, kako slijedi.

Sukladno članku 7. točki d) ZSSI-a, obveznicima je zabranjeno primiti dodatnu naknadu za poslove obnašanja javnih dužnosti. Prema članku 5. stavku 2. ZSSI-a, plaća obveznikaje svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Zakonska odredba koja se odnosi na primitak dodatnih naknada obvezuje sve zakonske obveznike, neovisno o tome koju dužnost iz članka 3. stavaka 1. ili 2. ZSSI-a obnašaju, osim ako posebnim zakonom za pojedine kategorije obveznika nije drukčije propisano.

Cijeneći da je dana 24. ožujka 2023. donesen Zakon o izmjenama i dopunama Zakona o zdravstvenoj zaštiti („Narodne novine“ broj: 33/23) u kojem je člankom 27. u osnovni tekst Zakona o zdravstvenoj zaštiti dodan članak 85a koji u stavku 1. propisuje kako za vrijeme obnašanja dužnosti ravnatelj zdravstvene ustanove kojoj je osnivač Republika Hrvatska ili jedinica lokalne i područne (regionalne) samouprave odnosno Grad Zagreb ima pravo na plaću te ostala materijalna i druga prava iz radnog odnosa u skladu s propisima kojima se uređuju navedena prava u sustavu zdravstva dok je stavkom 2. isključena primjena ZSSI-a budući je propisano da se na prava i obveze ravnatelja zdravstvene ustanove koja nisu utvrđena ovim Zakonom primjenjuju odredbe zakona kojim se uređuje sprječavanje sukoba interesa. Vezano uz navedeno ravnatelji zdravstvenih ustanova imali bi pravo na isplatu onih materijalnih prava na koja imaju pravo temeljem propisa kojima se uređuju navedena prava u sustavu zdravstva.

Ne ulazeći u tumačenje propisa iz područja zdravstva ,Povjerenstvo ukazuje da je Ustavni sud Republike Hrvatske u više svojih odluka, primarno u odluci U-II-188/2002 od 06. ožujka 2022. iskazao stav kako kolektivni ugovori nemaju značaj propisa, ukazujući kako se propisom podrazumijeva akt općeobveznog karaktera iza kojeg stoji državna vlast (bilo direktno, kada propis donose državna tijela, bilo indirektno, kada propis donose drugi subjekti na temelju javnih ovlasti), koji uređuje odnose na općenit (apstraktan) način i odnosi se u pravilu na neodređeni krug adresata.

Vlada Republike Hrvatske je dana 15. lipnja 2023. godine na temelju članka 8. i članka 31. stavka 2. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18. i 80/22.), a u vezi s Memorandumom o razumijevanju između Vlade Republike Hrvatske i reprezentativnih sindikata, od 15. lipnja 2023 donijela odluku kojom je utvrdila visinu regresa za državne službenike i namještenike i službenike i namještenike u javnim službama odnosno utvrdila da će se regres za korištenje godišnjeg odmora državnih službenika i namještenika i službenika i namještenika u javnim službama za 2023. godinu isplatiti u iznosu od 300,00 eura, umjesto u iznosu ugovorenom Dodatkom II. Kolektivnom ugovoru za državne službenike i namještenike (»Narodne novine«, broj 58/23.) i Dodatkom II. Temeljnom kolektivnom ugovoru za službenike i namještenike u javnim službama (»Narodne novine«, broj 58/23.).

Uvidom u naprijed navedenu odluku Povjerenstvo je utvrdilo kako ista odluka također nema obilježja propisa kao općeg akta iako je donesena od strane državnog tijela ili predsjednika Vlade Republike Hrvatske i, istom je samo određena visina regresa koja se ima isplatiti temeljem prava koja proizlaze iz kolektivnog ugovora koji je Vlada Republike Hrvatske sklopila kao stranka kolektivnog ugovora.

Dakle, u konkretnom slučaju ne radi se o aktu općeobveznog karatktera koji djeluje erga omnes već se odnosi na adresate prava iz kolektivnog ugovora i njena primjena se ima sagledati iskučivo u okviru granskog kolektivnog ugovora konkretno onoga sklopljenog u području zdravstva, jer sadržaj te odluke nedvojbeno na isto upućuje.

Naime, iz predmetne odluke proizlazi kako ista stupa na snagu danom donošenja, a da bi određeni propis imao elemente propisa potrebno je da stupanje na snagu bude određeno u skladu sa člankom 90. stavkom 1. Ustava Republike Hrvatske („Narodne novine“ broj: 56/90., 135/97., 113/00., 28/01., 76/10. i 5/14.). Nadalje, u konkretnom slučaju kada propis stupa na snagu danom donošenja, tada se radi o aktu koji u načelu predstavlja akt poslodavca (Kolektivni ugovor, Pravilnik o radu, Pravilnik o organizaciji i sistematizaciji poslova itd.) a ne propisu.

Slijedom navedenog odluka Vlade Republike Hrvatske ne predstavlja propis temeljem kojih bi obveznici iz članka 3. stavka 1. točke 65. ZSSI-a imali pravo na isplatu regresa.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Podnositelju, putem e-maila
2. Objava na internetskoj stranici Povjerenstva
3. Pismohrana